9 wenke vir ̓n beter postuur - WelstandWelstand
Tuis / Advies / 9 wenke vir ̓n beter postuur
9 wenke vir ̓n beter postuur
Vrydag | 26 Mei | 2017
Vermy 'n slap houding
Dit verhoog stres op jou ruggraat. Dit plaas 'n las op die bene, spiere en gewrigte wat jou ruggraat in plek moet hou. Maar 'n swak postuur is nie net nadelig vir jou rug nie. 'n Voortdurende slap houding druk jou ingewande teen mekaar, en maak dit moeiliker vir jou longe en ingewande om te werk. Met verloop van tyd word dit moeilik om kos te verteer of genoeg lug in te neem terwyl jy asemhaal.
'n Goeie manier om postuurprobleme te voorkom? Staan regop. Jy sal beter voel en lyk – selfs maerder. Verbeel jou jy staan teen 'n muur om jou lengte te meet. Kyk reguit voor jou en trek jou ken in. Jou ore behoort bokant die middel van jou skouers te wees. Staan met jou skouers terug, knieë nie gebuig nie, en maag ingetrek. Moenie jou agterstewe of heupe laat uitstaan nie. Strek op sodat dit voel asof jou kop na die wolke reik.
Moenie 'n slonskous agter jou lessenaar wees nie
Dis gemaklik om sommer net te laat gaan – miskien selfs terug te leun en in jou stoel te wieg. Maar dit beteken niks goeds vir jou postuur nie. Probeer eerder die volgende: Sit heeltemal terug in jou stoel. Plaas 'n klein, opgerolde handdoek of rugkussing in die middel van jou rug om jou ruggraat se natuurlike kurwe te beskerm. Buig jou knieë teen 'n reghoek en hou hulle op dieselfde hoogte of 'n bietjie hoër as jou heupe. Plaas jou voete plat op die vloer.
Pasop vir 'Teks-nek'
Die hele dag op jou slimfoon? Neem 'n minuut om jou nek te strek. Wanneer jy jou nek afbuig om boodskappe te lees plaas dit werklik spanning op jou ruggraat. Met verloop van 'n dag – of jaar – kan dit akkumuleer. Om beter te sien, tel jou foon op en beweeg jou oë, nie jou kop nie.
Moenie laag lê terwyl jy bestuur nie
Ja, dit is oulik en gerieflik om terug te lê tydens 'n lang rit. Maar dis nie gaaf vir jou postuur nie. Verstel jou sitplek eerder om nader aan die stuurwiel te wees. Moenie jou knieë na mekaar toe beweeg nie. Buig jou knieë effens. Hulle behoort op heuphoogte of effe hoër te wees. Moenie vergeet om 'n kussing of opgerolde handdoek agter jou rug te sit vir ondersteuning nie.
Hou daardie hoë hakke vir 'n aandjie uit
Dit mag die mode wees, ja, maar dis 'n nee vir jou postuur. Hoë hakke en stiletto's gooi die basis van jou ruggraat vorentoe, wat jou rug te veel na vore buig. Dit kan die manier waarop jou ruggraat belyn is, verander en druk op senuwees plaas, wat rugpyn veroorsaak. Hemelhoë skoene plaas ook meer gewig op jou knieë. Kies 'n laer, bonkiger hak vir alledaagse drag.
Slaaptyd is geen verskoning om te verslap nie. Vermy die sagte, ingedoke matras. Kies 'n stewige een wat help om jou ruggraat se natuurlike vorm te behou. Slaap jy op jou sy? Buig jou knieë effens maar moet hulle nie vashou nie. Plaas 'n kussing wat gelyk met jou ruggraat is onder jou kop. As jy op jou rug slaap, gooi daardie dik kussing weg en sit eerder 'n klein enetjie onder jou nek.